Babelscape/SREDFM huggingface dataset:
ΦΚ Λοκομοτίβ Μόσχας

H ΦΚ Λοκομοτίβ Μόσχας (ρωσικά: ФК Локомотив Москва, ) είναι ποδοσφαιρικός σύλλογος της Ρωσίας από τη Μόσχα. Ιδρύθηκε το 1923 και αγωνίζεται στην ανώτερη κατηγορία (Πρέμιερ Λιγκ) του ρωσικού πρωταθλήματος.

Έδρα της είναι το στάδιο «Λοκομοτίβ», χωρητικότητας 28.800 θεατών. Φορά ολοκόκκινες εμφανίσεις, έχει έμβλημα το ρωσικό αρχικό γράμμα «Л» και το παρατσούκλι της είναι «Локо», δηλαδή "Ατμομηχανή". Με το ίδιο όνομα στη Μόσχα υπάρχουν επίσης ομάδες μπάσκετ, βόλεϊ, ράγκμπι κλπ.
Αγαθίππη

Στην ελληνική μυθολογία η Αγαθίππη ήταν ερωμένη του θεού Απόλλωνα. Γιος του Απόλλωνα και της Αγαθίππης ήταν, όπως αναφέρει ο Πλούταρχος στο έργο του "Περί ποταμών" (7, 1), ο Χίος.
Οι Ώρες

Οι Ώρες (αγγλικά: The Hours) είναι αμερικανική/βρετανική δραματική ταινία παραγωγής 2002 σε σκηνοθεσία Στίβεν Ντάλντρι. Το σενάριο έγραψε ο Ντέιβιντ Χέαρ και είναι βασισμένο στο βραβευμένο με Πούλιτζερ, ομότιτλο μυθιστόρημα του Μάικλ Κάνινγκαμ. Πρωταγωνιστούν οι Μέριλ Στριπ, Τζούλιαν Μουρ και Νικόλ Κίντμαν.

Η ταινία αφηγείται την ιστορία τριών γυναικών, σε διαφορετικές εποχές, των οποίων οι ζωές επηρεάζονται από το βιβλίο "Κυρία Νταλαγουέι" (Mrs. Dalloway) της Βιρτζίνια Γουλφ. Οι τρεις γυναίκες είναι: η Κλαρίσα Βόγκαν, μια Νεοϋορκέζα που ετοιμάζει ένα πάρτι για τον άρρωστο φίλο της που πάσχει από aids, το 2001, η Λόρα Μπράουν, μια έγκυος νοικοκυρά που ζει στην Καλιφόρνια της δεκαετίας του '50, εγκλωβισμένη σε ένα γάμο που την κάνει δυστυχισμένη και η Βιρτζίνια Γουλφ στην Αγγλία της δεκαετίας του '20, που προσπαθεί να γράψει το βιβλίο της, ενώ παλεύει να ξεπεράσει την κατάθλιψη.

"Οι Ώρες" ήταν μια από τις πιο αναγνωρισμένες ταινίες του 2002. Κυκλοφόρησε στους κινηματογράφους των Ηνωμένων Πολιτειών στις 25 Δεκεμβρίου 2002 σε περιορισμένο κύκλωμα αιθουσών και δύο μέρες αργότερα σε ευρύτερη διανομή. Έλαβε εξαιρετικά σχόλια από τους κριτικούς και απέφερε 108,8 εκατομμύρια δολάρια παγκοσμίως. Απέσπασε 9 υποψηφιότητες για Όσκαρ στην 75η Απονομή των Βραβείων, μεταξύ των οποίων Καλύτερης Ταινίας, Σκηνοθεσίας, Διασκευασμένου Σεναρίου, Β' Ανδρικού Ρόλου για την ερμηνεία του Εντ Χάρις, Β' Γυναικείου Ρόλου για την Μουρ, κερδίζοντας εκείνο του Α' Γυναικείου Ρόλου για την ερμηνεία της Κίντμαν.
Οδοντόγναθα

Τα Οδοντόγναθα ("Odonata", ελικοπτεράκια, αεροπλανάκια, λιβελλούλες) είναι μια τάξη στην ομοταξία των εντόμων. Περιλαμβάνει περίπου 6.000 είδη, από τα οποία στην Ευρώπη συναντάμε περίπου 120 είδη. Το μήκος του σώματος κυμαίνεται μεταξύ 22 και 85 χιλιοστών, το άνοιγμα πτερύγων μεταξύ 20 χιλιοστών ("Agriocnemis femina") και 115 χιλιοστών ("Petalura ingentissima").

Υπάρχουν είδη που μπορούν να βλέπουν μέχρι 150 εικόνες ανά δευτερόλεπτο, να κινούν τις πτέρυγες άνω και κάτω μέχρι 30 φορές ανά δευτερόλεπτο, και να επιταχύνουν μέχρι την ταχύτητα των 50 χιλιόμετρων την ώρα σε ελάχιστο χρονικό διάστημα. Οι πρόγονοί τους ζούσαν ήδη πριν από 320 εκατομμύρια χρόνια. Το πιο μεγάλο είδος ("Meganeura monyi") είχε άνοιγμα πτερύγων 70 εκατοστών.
Ιωάννης Ε. Φωκάς

Ο Ιωάννης Ε. Φωκάς (20 Ιουλίου 1909 – 3 Ιανουαρίου 1969) ήταν Έλληνας παρατηρησιακός αστρονόμος, γνωστός στη Γαλλία ως Jean-Henri Focas.
Τζορτζ Όγκντεν Άμπελ

Ο Τζορτζ Όγκντεν Άμπελ ("George Ogden Abell", 1 Μαρτίου 1927 – 7 Οκτωβρίου 1983) ήταν Αμερικανός αστρονόμος στο UCLA. Εργάσθηκε ως ερευνητής, δάσκαλος και εκλαϊκευτής της επιστήμης του. Είναι γνωστός κυρίως από τον ομώνυμο κατάλογο σμηνών γαλαξιών.
Κώστας Κόκλας

Ο Κώστας Κόκλας (Ζάκυνθος, 7 Ιουνίου 1966) είναι Έλληνας ηθοποιός, που έγινε ευρέως γνωστός λόγω της συμμετοχής του στην επιτυχημένη τηλεοπτική σειρά "Εγκλήματα".
Αγάστροφος

Ο Αγάστροφος ήταν μυθικός πολεμιστής στο πλευρό των Τρώων, γιος του Παιώνα και αδελφός του Λαόφωντα. 
Η ετυμολογία του ονόματός του ανάγεται στις λέξεις < + στρέφω> και παραπέμπει είτε στον τρόπο κίνησης είτε στην προσωπικότητα του ήρωα.
Αγκύορας

Στην ελληνική μυθολογία ο Αγκύορας (Αγκύωρ) ήταν ένας από τους πενήντα γιους του Λυκάονα, γιου του Πελασγού και πρώτου βασιλιά της Αρκαδίας. Ο βασιλιάς των θεών Δίας τον κατακεραύνωσε μαζί με τον πατέρα και τους αδελφούς του όταν, για να δοκιμάσουν την παντογνωσία του, του παρέθεσαν ένα γεύμα από ανθρώπινο κρέας.
Αγαπήνορας

Ο Αγαπήνορας (Αγαπήνωρ < "ἀγαπώ" + "ἠνορέη" (ανδρεία), «αυτός που εκτιμά την ανδρεία») ήταν ο 10ος βασιλιάς της αρχαίας Αρκαδίας, ιδρυτής και βασιλιάς της Πάφου.

Πρωτεύουσά του ήταν η Τεγέα, ήταν γιος του αργοναύτη Αγκαίου και εγγονός του Λυκούργου. Κατά τον Απολλόδωρο, ο Αγαπήνωρ ήταν ένας από τους μνηστήρες της Ωραίας Ελένης. Πήρε μέρος στον Τρωικό Πόλεμο ως αρχηγός των Αρκάδων με 60 πλοία που του παραχώρησε ο Αγαμέμνονας ("Ιλιάδα", Β 609). Αναφέρεται και ως ένας από τους πολεμιστές που κρύφτηκαν μέσα στον Δούρειο Ίππο. Καθώς έπλεε επιστρέφοντας στην πατρίδα του μετά την άλωση της Τροίας, σφοδρή τρικυμία παρέσυρε το πλοίο του κοντά στις ακτές της Κύπρου. Εκεί ναυάγησε, καταφέρνοντας να διασωθεί ο ίδιος. Εγκαταστάθηκε οριστικά στην Κύπρο, όπου κατά τον Όμηρο και τον Παυσανία (Η 5, 2) ίδρυσε την Πάφο. Για την ακρίβεια, ο Αγαπήνωρ ίσως ίδρυσε την Παλαίπαφο, τα σημερινά Κούκλια.
Άελλα

Στην ελληνική μυθολογία η Άελλα ήταν μία από τις Αμαζόνες, κόρη του θεού του πολέμου Άρη και της θεάς Αρμονίας. Η Άελλα ήταν η γρηγορότερη από όλες τις Αμαζόνες και προσωποποιούσε την ανεμοθύελλα. Σύμφωνα με τον μύθο, η Άελλα πολέμησε σκληρά τον Ηρακλή όταν αυτός πήγε να πάρει τη ζώνη της Ιππολύτης, σκοτώθηκε όμως τελικά από τον ήρωα.

Η Άελλα δεν πρέπει να συγχέεται με την Αελλώ, μία από τις 5 Άρπυιες.
Νίκολα Νίκιτς

Ο Νίκολα Νίκιτς (Σερβικά: "Никола Никић"), είναι Βόσνιος πρώην ποδοσφαιριστής και νυν προπονητής ποδοσφαίρου. Γεννήθηκε στις 7 Ιανουαρίου 1956 στη Modriča της Βοσνίας και έκανε λαμπρή καριέρα ως ποδοσφαιριστής (επιθετικός), κυρίως με την φανέλα της Ζελιέζνιτσαρ του Σαράγιεβο.
Αζέας

Στην ελληνική μυθολογία ο Αζέας (Αζεύς) ήταν γιος του Κλυμένου, βασιλιά του Ορχομενού της Βοιωτίας. Αδελφοί του Αζέα ήταν οι Εργίνος, Στράτιος, Άρρωνας και Πύλεος. Ο Αζεύς, σύμφωνα με τους περισσότερους συγγραφείς, ήταν ο πατέρας του ενός από τους έξι μυθολογικούς Άκτορες. Ο Αζεύς αναφέρεται κυρίως από τον Παυσανία (Θ 37, 1 και 7) και τον Όμηρο στην "Ιλιάδα" (Β 513).
Λιμενοδείκτης

Χάρτης του [[El Puerto de Santa María]] της Ισπανίας ([[Juan de la Cosa]], στα 1500 μ.Χ.)
thumb|Πορτολάνο του Vesconte Maggiolo (1541)
Ο Λιμενοδείκτης, κοινώς πορτολάνα, ή πορτολάνος, ή πορτουλάνος (εκ της ιταλικής portolano και portulan) είναι ένα ναυτιλιακό βοήθημα, βιβλίο, περισσότερο πλοηγικού χαρακτήρα, που περιέχει συνοπτικά λεπτομερείς ναυτικούς χάρτες όρμων, λιμένων, διαύλων κ.λπ. με ιδιαίτερες οδηγίες που ενδιαφέρουν τους ναυτιλλομένους. Με τον χρόνο όμως οι λιμενοδείκτες περιορίστηκαν, κατ΄ αντικείμενο βιβλίου, και σήμερα ονομάζονται έτσι οι ειδικοί ναυτικοί χάρτες μεγάλης κλίμακας, που περιλαμβάνουν υποτύπωση ενός εκάστου λιμένος ή μίας και μόνης παραλίας ή όρμου.
Raining Pleasure

Οι Raining Pleasure είναι ελληνικό συγκρότημα ποπ/εναλλακτικής ροκ μουσικής από την Πάτρα.
Μαγνητικό Αστεροσκοπείο

Τα παλαιά Αστεροσκοπεία, μέχρι και τον 19ο αιώνα δεν είχαν ως αντικείμενο έρευνας μόνο τη σπουδή των ουρανίων σωμάτων, αλλά και εκείνη της παρακολούθησης των φαινομένων που ανάγονται σε συγγενείς προς την Αστρονομία επιστήμες. Έτσι τα μετεωρολογικά φαινόμενα καθώς και τα γεωφυσικά φαινόμενα σπουδάζονταν κατά κύριο λόγο στα αστεροσκοπεία.

Η παρακολούθηση και μελέτη π.χ. των σεισμών και των μαγνητικών μεταβολών και διαταραχών γίνονταν στα αστεροσκοπεία, σε μερικά από τα οποία η έρευνα αυτή συνεχίζεται μέχρι σήμερα. Τα Αστεροσκοπεία αυτά ή ακριβέστερα τα τμήματα αυτών που ασχολούνται με την παρακολούθηση των μαγνητικών φαινομένων είναι γνωστά ως Μαγνητικά Αστεροσκοπεία ή "Μαγνητοσκοπεία" ή και με τη πιο σύγχρονη ονομασία "Γεωδυναμικά Αστεροσκοπεία", η δε έρευνα αυτών επί των μαγνητιών φαινομένων εκτείνεται στη παρακολούθηση των μεταβολών της μαγνητικής έγκλισης της μαγνητικής απόκλισης και της οριζόντιας μαγνητικής συνιστώσας βάσει των οποίων εκπονούνται οι μαγνητικοί χάρτες διαφόρων περιοχών.

*Το Εθνικό Αστεροσκοπείο Αθηνών αρχικά ήταν ένα Μαγνητικό Αστεροσκοπείο. Σήμερα βέβαια παλαιότερο τμήμα του έχει χωρισθεί σε "Γεωδυναμικό Ινστιτούτο" που συνεχίζει να εδρεύει στον ίδιο χώρο αυτού.

Κατηγορία:Αστεροσκοπεία
Φώτης Πολυμέρης

Ο Φώτης Πολυμέρης (Πάτρα, 20 Φεβρουαρίου 1920 - Αθήνα, 28 Μαΐου 2013) ήταν Έλληνας τραγουδιστής, συνθέτης και στιχουργός.
Ζιγκ Ζαγκ

Οι Ζιγκ Ζαγκ είναι ένα ελληνικό μουσικό συγκρότημα. Ξεκίνησαν το 1985 από το "Χάραμα" της Πάτρας, το ίδιο μαγαζί που ξεκίνησαν και τα Τα παιδιά από την Πάτρα. Αρχικά μέλη και δημιουργοί του συγκροτήματος ήταν οι Γιώργος Σαρρής (τραγούδι και κιθάρα), Δημήτρης Ζμπέκος (τραγούδι και μπουζούκι) και ο Δημήτρης Παρασκευόπουλος (ακορντεόν και πλήκτρα). Στο πρώτο τους άλμπουμ, "Απ`το χάραμα της Πάτρας", συμμετείχε και ο Χρήστος Στυλιανέας με 4 κομμάτια, ο οποίος εκείνη την περίοδο είχε σημαντική παρουσία στη μουσική σκηνή της Πάτρας. Μετά τα 2 πρώτα χρόνια και τα 2 πρώτα album προστέθηκε ο Δ.Κατσαρός και το σχήμα παρέμεινε με αυτήν τη μορφή ως το 2001. Από τότε η σύνθεση του γκρουπ έχει αλλάξει. Μετά την αποχώρηση του Δημήτρη Ζμπέκου από το συγκρότημα το 2001, τη θέση του πήρε η τραγουδίστρια Έλενα Πατρόκλου, γνωστή από τη συμμετοχή της στην Γιουροβίζιον αντιπροσωπεύοντας την Κύπρο με το τραγούδι "S.O.S." Τραγούδια τους όπως το "Απολύομαι", το "Βόλτα με κλεμμένο αμάξι", το "Αγάπη του καλοκαιριού", το "Γέλα μου", το "Δεν είμαι τρομοκράτης", το "Τι όμορφα εκεί έξω" το "Η αγάπη σκόνη" και βέβαια το "Νάι-Νάι", το "Φύσηξε έρωτας βοριάς", το "Αίνιγμα" και το "Ευτυχώς που ξέχασα να μεγαλώσω", έγιναν πολύ μεγάλες επιτυχίες την δεκαετία 1988-1998 που ήταν η χρυσή δεκαετία των Ζιγκ-Ζαγκ.
Τιμ Μπέρνερς Λι

right|thumb|255px|Ο Τιμ Μπέρνερς Λι
Ο Σερ Τίμοθι Τζον Μπέρνερς Λι ("Sir Timothy John Berners-Lee", 8 Ιουνίου 1955), μέλος του Τάγματος της Αξίας, Ιππότης-Διοικητής του Τάγματος της Βρετανικής Αυτοκρατορίας, Μέλος της Βασιλικής Εταιρείας, Μέλος της Βασιλικής Εταιρείας Μηχανικής, Μέλος της Βασιλικής Εταιρείας Τεχνών είναι ο εφευρέτης του Παγκόσμιου Ιστού ("World Wide Web"), διευθυντής της κοινοπραξίας World Wide Web η οποία επιτηρεί τη συνεχή ανάπτυξή του και ερευνητής και κάτοχος της έδρας 3Com στο Εργαστήριο Πληροφορικής και Τεχνητής Νοημοσύνης (CSAIL) του MIT. Είναι ο διευθυντής του Κονσόρτσιουμ του Παγκόσμιου Ιστού στο Διαδίκτυο και Καθηγητής στο Τμήμα Ηλεκτρονικών και Επιστήμης Υπολογιστών του Σαουθάμπτον (Ην. Βασίλειο). Το 2016 του απονεμήθηκε το βραβείο Τούρινγκ.
Νίκος Μπάρλος

Ο Νίκος Μπάρλος (12 Ιουλίου 1979-) είναι Έλληνας πρώην καλαθοσφαιριστής. Αγωνιζόταν στις θέσεις του Σμολ φόργουορντ και Πάουερ φόργουορντ. Τώρα είναι μέλος των ακαδημιών του Ολυμπιακού.
Ζενές Ες

Η Ζενές Ες (λουξεμβουργιανά: "Jeunesse Esch", γαλλικά: "AS La Jeunesse d'Esch") είναι κορυφαία ποδοσφαιρική ομάδα του Λουξεμβούργου με 27 πρωταθλήματα και 12 κύπελλα. Προέρχεται από την πόλη Ες-συρ-Αλζέτ, η οποία βρίσκεται στο νοτιοδυτικό Λουξεμβούργο. Ιδρύθηκε το 1907 και οι εμφανίσεις της είναι ασπρόμαυρες ριγέ φανέλες με μαύρα παντελονάκια. Ως έδρα χρησιμοποιεί το Σταντ ντε λα Φροντιέρ, χωρητικότητας 5.400 θεατών.
ΦΚ Ζενίτ Αγίας Πετρούπολης

Η ΦΚ Ζενίτ Αγίας Πετρούπολης (ρωσικά: ФК Зенит Санкт-Петербург, ) είναι επαγγελματικός ποδοσφαιρικός σύλλογος από την Αγία Πετρούπολη. Ιδρύθηκε στις 25 Μαΐου 1925 στη βάση του εργοστασίου μετάλλου του Λένινγκραντ, το οποίο έφερε το όνομα του Στάλιν (ЛМЗ). Διεξάγει τους εντός έδρας αγώνες της στο Στάδιο Κρεστόφσκι, χωρητικότητας 67.800 θεατών.

Έχει κατακτήσει όλους τους εγχώριους τίτλους είτε στην Σοβιετική Ένωση, είτε στην Ρωσία έστω από μία φορά καθώς επίσης το Κύπελλο ΟΥΕΦΑ (2007-08) και το Σούπερ Καπ ΟΥΕΦΑ (2008). Σήμερα, η Ζενίτ Αγίας Πετρούπολης βρίσκεται στην 21η θέση της βαθμολογίας συλλόγων της UEFA και στην 103η θέση της βαθμολογίας συλλόγων της IFFHS.
ΑΣ Μονακό

Η ΑΣ Μονακό ΦΚ (γαλλικά: "AS Monaco FC") είναι η ποδοσφαιρική ομάδα του πριγκιπάτου του Μονακό. Ιδρύθηκε το 1919, το 1948 έγινε επαγγελματικός σύλλογος και από την σεζόν 2013-2014 αγωνίστηκε ξανά στο πρωτάθλημα της πρώτης κατηγορίας του γαλλικού ποδοσφαίρου, τερματίζοντας στη δεύτερη θέση.

Έχει χρώματα το κόκκινο και το λευκό, που είναι τα χρώματα του πριγκιπάτου και φορά χαρακτηριστικές ερυθρόλευκες φανέλες με διαγώνιο χωρισμό των δύο χρωμάτων. Αγωνίζεται στο στάδιο Λουί Ντε (Stade Louis II) χωρητικότητας 18.500 θεατών.
Βιοτεχνία Ελληνικών Τρίκυκλων

right|thumb|300px|Το μοντέλο 500 του 1973
Η Βιοτεχνία Ελληνικών Τρίκυκλων (Β.Ε.Τ.) ήταν εταιρεία κατασκευής οχημάτων που ιδρύθηκε στην Αθήνα από τον Πέτρο Κωνσταντίνου.

Ήταν ένας από τους πολλούς κατασκευαστές που μεταπολεμικά ασχολήθηκαν με τη μετατροπή BMW ή άλλων μοτοσυκλετών σε πρωτόγονα τρίτροχα φορτηγά. Τα τρίκυκλα της ΒΕΤ σταδιακά εξελίχθηκαν σχεδιαστικά, και παρήχθησαν σε μικρούς αριθμούς. Το 1965 σχεδίασε εξ ολοκλήρου και κατασκεύασε ένα μικρό επιβατικό αυτοκίνητο με τη κινητήρα μοτοσικλέτας BMW 125cc. Ένας δεύτερος τύπος επιβατικού αυτοκινήτου σχεδιάστηκε και κατασκευάστηκε το 1973 ("500"), με κινητήρα Fiat 500cc, και θέσεις για 5 επιβάτες. Από αυτό το μοντέλο κατασκευάστηκαν 15 οχήματα, ένα από τα οποία διατηρείται ως σήμερα σε πολύ καλή κατάσταση. Σύμφωνα με τον κ. Κωνσταντίνου υπήρξαν συζητήσεις με μια νοτιοαφρικανική επιχείρηση για εξαγωγές ή ακόμα και τη μεταφορά της παραγωγής στη χώρα αυτή, χωρίς τελικό αποτέλεσμα. Η ΒΕΤ σταμάτησε την παραγωγή το 1975.
Κάκια Αναλυτή

Η Κάκια Αναλυτή (23 Μαρτίου 1934 - 1 Ιουνίου 2002) ήταν Ελληνίδα ηθοποιός.
Ν. Θεολόγου

thumb|right|200px|Το αυτοκίνητο "Ν. Θεολόγου" (1918)
thumb|right|200px|Ο Νικόλαος Θεολόγος με εργάτες του εργοστασίου του σε διαφημιστική φωτογραφία (1920)
Η Ν. Θεολόγου ήταν ελληνική εταιρεία κατασκευής οχημάτων. 

Ιδρύθηκε από τον Νίκο Θεολόγου, Έλληνα μηχανικό αυτοκινήτων ο οποίος εργάσθηκε για λίγα χρόνια στις ΗΠΑ, και επέτρεψε στην Ελλάδα το 1914. Μεταξύ 1916 και 1918 σχεδίασε και κατασκεύασε ένα μικρό επιβατικό αυτοκίνητο με μηχανή μοτοσικλέτας, ενώ από το 1920 η εταιρία ασχολήθηκε με την κατασκευή αμαξωμάτων λεωφορείων και φορτηγών. Η παραγωγή σταμάτησε στα τέλη της ίδιας δεκαετίας, λογικά λόγω του ισχυρού ανταγωνισμού από επιχειρήσεις όπως η Τουρνικιώτης και Αθηνά στην Αθήνα, Μπουχάγιερ στην Πάτρα και άλλες.
Αζάνας

Ο Αζάνας ή Αζάν ("Ἀζᾶν") ήταν ο 4ος μυθικός βασιλιάς της Αρκαδίας.

Ήταν γιος του Αρκάδα γενάρχη των Αρκάδων, εγγονός του Νύκτιμου, απόγονος του Πελασγού και του Λυκάονα ονοματοδότης και γενάρχης της αρκαδικής φυλής των "Αζάνων". Μητέρα του ήταν η Νύμφη Ερατώ, αδέλφια του ο Έλατος, ο Αφείδας και ο Αυτόλαος, και γιος του και διάδοχος ο Κλείτωρ. Ο Αζάνας ίδρυσε την πόλη Λυκόσουρα και την έκανε πρωτεύουσα του βασιλείου του. Όταν πέθανε ο γιος του Κλείτωρ διοργάνωσε προς τιμή του ταφικούς αγώνες.
Kia cee'd

To Kia cee'd είναι ένα μικρομεσαίο οικογενειακό αυτοκίνητο της κατηγορίας C, που κυκλοφόρησε τον Δεκέμβριο του 2006 στην Ευρωπαϊκή αγορά από την νοτιοκορεατική αυτοκινητοβιομηχανία Kia Motors. Η Kia παρουσίασε στις 28 Σεπτεμβρίου 2006 στην Έκθεση Αυτοκινήτου του Παρισιού το 5-πορτο station wagon στην μορφή παραγωγής του, και ένα 3-πορτο εκθεσιακό, και τα δύο από τα οποία άρχισαν να πωλούνται τον Αύγουστο του 2007, μαζί με ένα 5-πορτο hatchback μοντέλο. Η πρώτη γενιά του, ήταν και το πρώτο μοντέλο της Kia που σχεδιάστηκε εξ ολοκλήρου στην Ευρώπη και με στόχο το κοινό αυτής της ηπείρου. Επίσης, το Hyundai i30 μοιράζεται την ίδια πλατφόρμα με το Kia cee'd.

Στο Σαλόνι Αυτοκινήτου της Γενεύης τον Μάρτιο του 2012 παρουσιάστηκε η δεύτερη γενιά του Kia cee'd, ενώ στο αντίστοιχο Σαλόνι Αυτοκινήτου τον Μάρτιο του 2018 παρουσιάστηκε η τρίτη γενιά του, που μπήκε στην παραγωγή τον Μάιο του 2018 και λανσαρίστηκε τον Ιούνιο. Με την εισαγωγή της τρίτης γενιάς του, το μοντέλο μετονομάστηκε σε Kia Ceed. Επίσης, τον Σεπτέμβριο του 2019, η Kia Motors παρουσίασε το Kia XCeed, μια crossover SUV εκδοχή με βάση το Ceed τρίτης γενιάς.
Νύκτιμος

Ο Νύκτιμος ήταν ο 2ος μυθικός βασιλιάς της Αρκαδίας.

Ήταν ο μεγαλύτερος γιος του Λυκάονα , εγγονός του Πελασγού. Όταν ήταν βασιλιάς ο Νύκτιμος ο αδελφός του Οίνωτρος του ζήτησε χρήματα και άντρες για να πάει να κτίσει αποικία στην Ιταλία , ο Νύκτιμος τον βοήθησε και ο Οίνωτρος έγινε βασιλιάς της "Οινωτρίας χώρας" στην Ιταλία και σύμφωνα με τον Παυσανία ήταν η πρώτη αποστολή ελλήνων για την δημιουργία αποικίας σε βαρβαρική χώρα.. Τον διαδέχτηκε ο γιος του Αρκάς ονοματοδότης των Αρκάδων.

Σύμφωνα με τον Απολλόδωρο κάποτε ο Δίας ντύθηκε με φτωχικά ρούχα και επισκέφτηκε το παλάτι του Λυκάονα , εκεί ο Λυκάονας και οι γιοί του παρέθεσαν γεύμα στον ξένο , μην ξέροντας ποιος είναι πραγματικά, έχοντας ανακατέψει το κρέας των ζώων με ενός παιδιού που είχαν θυσιάσει, ο Δίας αηδιασμένος ανέτρεψε το τραπέζι και σκότωσε με κεραυνούς τον Λυκάονα και τους γιους του, από την οργή του θεού επέζησε μόνο ο Νύκτιμος γιατί η Γαία του έπιασε το χέρι. Η ασέβεια αυτή ήταν και η αιτία του Κατακλυσμού του Δευκαλίωνα η οποία έγινε κατά την βασιλεία του Νύκτιμου
Σαμάκ Σουνταραβέτζ

Ο Σαμάκ Σουνταραβέτζ ("สมัคร สุนทรเวช", 13 Ιουνίου 1935 - 24 Νοεμβρίου 2009) ήταν Ταϊλανδός πρωθυπουργός από τις 28 Ιανουαρίου ως το Σεπτέμβριο του 2008 και ηγέτης του Κόμματος για τη Λαϊκή Εξουσία ("People's Power Party") από τον Αύγουστο του 2007.
Έχεμος

Ο Έχεμος ήταν ο 9ος μυθικός βασιλιάς της αρχαίας Αρκαδίας.

Ήταν γιος του Αερόπου, εγγονός του Κηφέα, του γιου του Άλεα. Διαδέχτηκε στον θρόνο των Αρκάδων τον Λυκούργο και γιος του ήταν ο Αγαπήνορας. Διέμενε στην Τεγέα που ήταν τότε πρωτεύουσα του βασιλείου του. Παντρεύτηκε την Τιμάνδρα, κόρη της Λήδας, και απέκτησαν ένα γιο, τον Λαόδοκο. Στη συνέχεια, η Τιμάνδρα παράτησε τον Έχεμο για τον Φυλέα.

Την εποχή που βασίλεψε ο Έχεμος έγινε κάθοδος των Ηρακλείδων με αρχηγό τον Ύλλο, γιο του Ηρακλή. Οι Ηρακλείδες ακολούθησαν χρησμό του μαντείου των Δελφών και προσπάθησαν να επιστρέψουν στα πάτρια εδάφη. Ο Έχεμος κινήθηκε εναντίον τους και τους περίμενε με τον στρατό του στον Ισθμό. Εκεί, αποφάσισαν να μην αναμετρηθούν οι δύο στρατοί αλλά να μονομαχήσουν οι αρχηγοί τους. Ο Έχεμος νίκησε και σκότωσε τον Ύλλο και έτσι αναγκάστηκαν οι Ηρακλείδες να επιστρέψουν στην Αττική.

* Ο `Εχεμος έδωσε το όνομά του σε ένα γένος αράχνης, της οικογένειας των γναφοσιδών.
Άγγελος Πλέσσας

Ο Άγγελος Πλέσσας (1974) είναι Έλληνας εικαστικός καλλιτέχνης, ζει και εργάζεται κυρίως στην Αθήνα.

Το έργο του επικεντρώνεται στη δικτύωση της ψηφιακής μας ζωής και της ζωής μας εκτός δικτύου, με τρόπους που μας κάνουν να κατανοήσουμε τις δύο καταστάσεις. Οι δραστηριότητες του Πλέσσα περιλαμβάνουν περφόρμανς και artist residencies, ανεξάρτητες εκδόσεις και διαδραστικές ιστοσελίδες, γλυπτική και online εκδηλώσεις και εκπαιδευτικες δραστηριοτήτες. Απο το 2012 μέχρι 2017 έχει οργανώσει ετήσιες συγκεντρώσεις διάρκειας μίας εβδομάδας με τίτλο "Αιώνια Διαδικτυακής Αδελφότητα" και πιο πρόσφατα το "Πρωτόκολλο Πειραματικής Εκπαίδευσης". 

Ο Άγγελος Πλέσσας έχει εκθέσει την δουλειά του σε εκθέσεις, μουσεία, ιδρύματα και γκαλερί όπως την Ντοκούμεντα 14, το μουσείο "Jeu de Paume" στο Παρίσι, το Μουσείο Σύγχρονης Τέχνης του Σικάγο, το Εθνικό Μουσείο Σύγχρονης Τέχνης στην Αθήνα, το Berkeley Art Museum, το ίδρυμα "Δέστε", έχει συμμετάσχει στην 2η και 3η Μπιενάλε Αθηνών, της Θεσσαλονίκης, της Βαλένθια, των Τιράνων και σε πολλές άλλες εκθέσεις ανά τον κόσμο. 

Από το 2012 επιμελείται και οργανώνει την Αιώνια Ιντερνετική Αδελφότητα ετησίως σε διάφορα μέρη του κόσμου όπως την Ελλάδα, το Μεξικό, το Ισραήλ/Παλαιστίνη, στο ιστορικό κάστρο Μαλασπίνα, στην Σιγκίρια της Σρι Λάνκας και το 2017 έξω από το Κάσελ της Γερμανίας. 

To 2008 απέκτησε το βραβείο για την υποτροφία "Rhizome" του "New Museum" της Νέας Υόρκης και είναι υπότροφος Fulbight . To 2015 απέκτησε το βραβείο του Ιδρύματος Δέστε μετά από αξιολόγηση του έργου του από σημαντική διεθνή επιτροπή. 

Η δουλειά του έχει δημοσιευθεί σε διεθνή έντυπα όπως τα Artforum, "Art in America, Frieze, ArtReview, Purple Fashion, Italian Vogue."

Το 2019 ίδρυσε τον ανεξάρτητο αυτοδιαχειριζόμενο χώρο P.E.T. Projects στην Κυψέλη στην Αθήνα και εκπροσωπείται από την γκαλερί The Breeder στην Αθήνα.
Γερβάσιος Παρασκευόπουλος

Ο Γέροντας Γερβάσιος Παρασκευόπουλος (1877-1964) ήταν Ελληνας Θεολόγος και κληρικός. Θεωρείται μια από τις σημαντικότερες προσωπικότητες της νεότερης ιστορίας της Πάτρας. Διετέλεσε Ηγούμενος της Μονής Γηροκομείου Πατρών, καθώς και Πρωτοσύγκελλος της Αρχιεπισκοπής Αθηνών (1939-1941).
 Έζησε μια ιδιαίτερα κ παιδική ηλικία, "ενώ κατέστη ιδιαίτερα δημοφιλής" λόγω της σημαντικής προσφοράς στους Μικρασιάτες πρόσφυγες που κατέφυγαν στην Πάτρα, αλλά και για τη βοήθεια που προσέφερε στους πένητες και περιθωριακούς πολίτες της εποχής.
Διακρίθηκε για την αγαπη,την ταπείνωση,τη νηφαλιότητα, το σεβασμό στον Επίσκοπο και τους κανόνες της εκκλησίας,τον τεκμηριωμένο θεολογικό του λόγο και την πρόταξη της ειρήνης στην εκκλησία από ενέργειες που θα παρέπεμπαν σε ακρότητες. Σήμερα έχει προταθεί η κατάταξή του στο αγιολόγιο της Ορθόδοξης Εκκλησίας.
Θεόδωρος Μουζάλων

Ο Θεόδωρος Μουζάλων ήταν γόνος της γνωστής μικρασιατικής οικογενείας των Μουζαλώνων και αδελφός του Γεωργίου. Ο Θεόδωρος(† 1294) υπήρξε μαθητής του πατριάρχη Γρηγορίου Β΄. Υπηρέτησε τους αυτοκράτορες Μιχαήλ Η΄ και Ανδρόνικο Β΄ Παλαιολόγο από πολλές θέσεις.

Από νωρίς εντάχθηκε στις κρατικές υπηρεσίες, αρχικά στο στρατό και αργότερα στη δημόσια διοίκηση. Μετείχε σε διάφορες διπλωματικές αποστολές επί Μιχαήλ Η΄ και το 1280 του απενεμήθη το αξίωμα του "λογοθέτη". Το 1282, αμέσως μετά το θάνατο του Μιχαήλ Η΄ Παλαιολόγου, τοποθετήθηκε από τον Ανδρόνικο Β΄ στη θέση του "Μεγάλου Λογοθέτη". Παράλληλα κατέλαβε το αξίωμα του Μεσάζοντα, γενόμενος έτσι ο κυριότερος σύμβουλος του νέου αυτοκράτορα. Από τη θέση αυτή υπήρξε ο κυριότερος εμπνευστής της ανατροπής της φιλενωτικής πολιτικής του Μιχαήλ Η΄. Θεωρείται ο ιθύνων νους της αυτοκρατορικής πολιτικής κατά την πρώτη δεκαετία βασιλείας του Ανδρονίκου Β΄. Προς το τέλος της ζωής του παραιτήθηκε από τα αξιώματά του και αποσύρθηκε σε μοναστήρι, όπου πέθανε.

Η κόρη του Ευδοκία παντρεύτηκε τον Κωνσταντίνο Παλαιολόγο, γιο του Ανδρόνικου Β΄.
Πόμπος

Ο Πόμπος ήταν ο 18ος μυθικός βασιλιάς της αρχαίας Αρκαδίας.

Ήταν γιος του Σίμου και διάδοχος του στον Αρκαδικό θρόνο. Σύμφωνα με τον Παυσανία κατά την βασιλεία του άνοιξε εμπορικές σχέσεις με τους Αιγινήτες. Οι Αιγινήτες μετέφεραν τα εμπορεύματα με πλοία στο λιμάνι της Κυλλήνης και από εκεί τα φόρτωναν σε υποζύγια και τα πήγαιναν στην Αρκαδία. Γιος και διάδοχος του ήταν ο Αιγινήτης που τον ονόμασε έτσι προς χάρη της εμπορικής συμφωνίας που είχε συνάψει.
Αίπυτος

Με το όνομα Αίπυτος είναι γνωστοί τρεις μυθικοί βασιλιάδες, δύο της αρχαίας Αρκαδίας και ένας της Αρχαίας Μεσσηνίας.

*Ο Αίπυτος ο Ελάτου ήταν ο 6ος βασιλιάς της αρχαίας Αρκαδίας. Ήταν γιος του Έλατου, εγγονός του Αζάνα , απόγονος του Πελασγού και του Λυκάονα. Αδέλφια του ήταν ο Περέας, ο Κυλλήνας ονοματοδότης του όρους Κυλλήνη, ο Ισχύνος και ο Στύμφαλος, ονοματοδότης της Στυμφαλίας. Ο Αίπυτος πέθανε από το δάγκωμα φιδιού. Το όνομα αυτού του φιδιού ήταν "Σηψ" και όπως αναφέρει ο Παυσανίας όταν πέρασε από εκεί είδε τον τάφο του Διαδέχτηκε στον Αρκαδικό θρόνο τον ξάδελφο του Κλείτωρα αφού δεν είχε απογόνους. Γιος του ήταν ο Άλεος ο οποίος και τον διαδέχτηκε . Σύμφωνα με τον Πίνδαρο ο Αίπυτος είχε το παλάτι του δίπλα στον Αλφειό και φιλοξένησε την Πιτάνη μέχρι να γεννήσει την Ευάνθη τον καρπό του παράνομου ερωτά της με τον Ποσειδώνα. Όπως μας πληροφορεί ο Παυσανίας ο τάφος του ήταν στο όρος Κυλλήνη . 
*Ο Αίπυτος ο Ιππόθους ήταν ο 12ος βασιλιάς της αρχαίας Αρκαδίας. Ήταν γιος και διάδοχος του Ιππόθους και γιος του ήταν ο Κύψελος ο οποίος τον διαδέχτηκε . Σύμφωνα με τον Παυσανία ο Αίπυτος επισκέφτηκε τον ναό του Ποσειδώνα στην Μαντίνεια και τόλμησε να μπει μέσα στον ναό, κάτι που επιτρεπόταν μόνο στους ιερείς και σε κανέναν άλλον θνητό. Τότε ο Αίπυτος τυφλώθηκε από το αλμυρό νερό της πηγής .
*Ο Αίπυτος της Μεσσηνίας ήταν Ηρακλείδης, γιος του Κρεσφόντη και της Μερόπης, από τον οποίο προήλθε η βασιλική γενιά των Αιπυτιδών. Επειδή ο Κρεσφόντης, που είχε κληρωθεί ως κάτοχος της Μεσσηνίας με δόλο, κυβερνούσε με συμπάθεια προς τις λαϊκές τάξεις, οι πλούσιοι επαναστάτησαν με επικεφαλής τον Πολυφόντη και σκότωσαν αυτόν και τα παιδιά του. Μόνο ο Αίπυτος κατόρθωσε να γλιτώσει, γιατί τον είχε πάρει και τον ανέτρεφε ο παππούς του. Ο Αίπυτος αργότερα σκότωσε τον Πολυφόντη, τιμωρώντας και όσους άλλους τον είχαν βοηθήσει, και έγινε βασιλιάς της Μεσσηνίας. Κατάφερε να προσεταιρισθεί τους προύχοντες όσο και τον λαό, με διάφορες εξυπηρετήσεις και δωρεές. Μετά τον θάνατο του Αιπύτου βασίλεψε ο γιος του, ο Γλαύκος. Στους ιστορικούς χρόνους, όταν ο Επαμεινώνδας επανίδρυσε τη Μεσσήνη, ο Κρεσφόντης και ο Αίπυτος ανακηρύχθηκαν «ήρωες» της χώρας.
#Εξάλλου, με το όνομα Αίπυτος αναφέρεται ένας γιος του Νηλέα και εγγονός του Κόδρου.
Ρόμπερτ Χένρισον

Ο Ρόμπερτ Χένρισον (Robert Henryson ή Robert Henderson - περίπου 1425 με 1500) ήταν ένας Σκωτσέζος ποιητής.

Το μεγαλύτερο, και από πολλές πλευρές το πιο πρωτότυπο και αποτελεσματικό του έργο, είναι το Morall Fabillis of Esope, μια συλλογή από 13 ιστορίες, οι οποίες βασίζονται κυρίως σε εκδόσεις των Ανώνυμους (Anonymus), του Γάλλου Λε Ρομάν ντε Ρενάρτ (Le Roman de Renart), του Τζων Λύντγκεητ (John Lydgate) και του Ουίλλιαμ Κάξτον (William Caxton).

Στο έργο του "Η μαρτυρία της Χρυσηίδας" (The testament of Cresseid), o Χένρυσον απαντά στην ιστορία του Τζέφρυ Σωσέρ του Τρωίλου και την ιστορία της τραγωδίας της Χρυσηίδας. Οι κριτικοί είναι σκεπτικοί ως προς το αν θα πρέπει να αντιμετωπίσουν το έργο ως ένα συμπλήρωμα του πρωτότυπου ή ένα βοήθημα για το πρωτότυπο. Το ποίημα είναι μια χρονολογική συνέχεια του πρωτότυπου και προσπαθεί να παρέχει ενός είδους απάντηση σχετικά με την μοίρα της Χρυσηίδας την οποία δεν αναφέρει καθόλου ο Σωσέρ, αλλά έχουν γίνει σημαντικές αλλαγές, και η αντιμετώπιση της Χρυσηίδας θεωρείται από αρκετούς πολύ διαφορετική από εκείνη του Σωσέρ. Η απόφαση του Χένρισον να παρουσιάσει τη Χρυσηίδα ως λεπρή υποδεικνύει ένα στοιχείο ποιητικής δικαιοσύνης για την απιστία της, κάτι που δεν συλλήφθηκε από τον Σωσέρ.
Τάκης Χριστοφορίδης

Ο Τάκης Χριστοφορίδης (Κωνσταντινούπολη 1914 - Αθήνα 1973) ήταν Έλληνας ηθοποιός και ξάδερφος του επίσης ηθοποιού Περικλή Χριστοφορίδη.
Ιππόθους

Στην ελληνική μυθολογία με το όνομα Ιππόθους ή Ιππόθοος (ασυναίρετη μορφή) είναι κυρίως γνωστός ο 11ος μυθικός βασιλιάς της Αρκαδίας.

Ανέβηκε στον θρόνο όταν ο προηγούμενος βασιλιάς, ο Αγαπήνορας, όταν γύριζε από την Τροία έχοντας οδηγήσει τους Αρκάδες στον Τρωικό πόλεμο, μετά από μεγάλη θαλασσοταραχή έφτασε στην Κύπρο και εγκαταστάθηκε μόνιμα εκεί. Γιος και διάδοχός του ήταν ο Αίπυτος.
Επίσης, με το ίδιο όνομα αναφέρονται και τα παρακάτω έξι πρόσωπα της ελληνικής μυθολογίας:

# Γιος του Λήθου και εγγονός του Πελασγού, που ηγήθηκε του εκστρατευτικού σώματος των Πελασγών (από τη Λάρισα) στον Τρωικό Πόλεμο μαζί με τον αδελφό του Πύλαιο, και σκοτώθηκε από τον Αίαντα.
# Γιος της Νεαίρας, θυγατέρας του Αυτολύκου. Αυτός ο Ιππόθους σκοτώθηκε από τον Τήλεφο, ο οποίος ήταν πρώτος του εξάδελφος (αφού ήταν γιος της Αύγης, αδελφής της Νεαίρας).
# Γιος του θεού Ποσειδώνα και της Αλόπης, κόρης του Κερκύονα. Καθώς ήταν νόθος, όταν ανακαλύφθηκε εγκαταλείφθηκε στα βουνά και τον θήλασαν ζώα, ενώ η μητέρα του εκτελέσθηκε. Μετά τη θανάτωση του Κερκύονα από τον Θησέα, ο Ιπποθόων, μεγάλος πια και γνωρίζοντας την καταγωγή του, του ζήτησε το βασίλειο του παππού του. Ο Θησέας, που γνώριζε πως ο Ιπποθόων ήταν γιος του Ποσειδώνα, δέχθηκε, καθώς και ο ίδιος κατά μία εκδοχή ήταν γιος του θεού της θάλασσας. Αυτός ο Ιππόθους είναι γνωστότερος ως Ιπποθόωντας (βλ.λ.).
# Ο ένας από τους 50 γιους του Αιγύπτου. Ο Ιππόθοος πήρε ως σύζυγό του τη Δαναΐδα Γόργη, η οποία τον δολοφόνησε την πρώτη νύχτα του γάμου, όπως έπραξαν και οι 48 από τις αδελφές της (βλ. Δαναΐδες).
# Ο ένας από τους γιους του Ιπποκόωντα ("Βιβλιοθήκη Απολλοδώρου", Γ΄ 10, 5). Τον σκότωσε, μαζί με τον πατέρα του και τα 11 αδέλφια του, ο Ηρακλής.
# Γιος του Πριάμου.
Καλογρέζα

Η Καλογρέζα είναι συνοικία του δήμου Νέας Ιωνίας, στα σύνορα με το δήμο Ηρακλείου Αττικής και το δήμο Αμαρουσίου. Καταλαμβάνει θέση παλαιάς ακατοίκητης τοποθεσίας που ήταν μετόχι της Μονής του Αγίου Ανδρέου, έχει συνδέσει έντονα το όνομα και την ιστορία της με την γειτονική Αλσούπολη επίσης συνοικία της Νέας Ιωνίας.
Τζόφρι Σώσερ

Ο Τζόφρι Σώσερ ή Τζέφρυ Τσώσερ ("Geoffrey Chaucer", περ. 1343 – 25 Οκτωβρίου 1400) ήταν Άγγλος συγγραφέας, ποιητής, φιλόσοφος και διπλωμάτης. Αν και έγραψε πολλά έργα, είναι περισσότερο γνωστός για το έργο του "Οι Ιστορίες του Καντέρμπερυ" ("The Canterbury Tales"). Πολλές φορές αναφέρεται ως ο πατέρας της αγγλικής λογοτεχνίας, θεωρούμενος από μερικούς ο πρώτος συγγραφέας που τόλμησε να αναδείξει τις λογοτεχνικές δυνατότητες της καθομιλουμένης Αγγλικής γλώσσας και να αποδεσμεύσει την αγγλική ποίηση από τη χρήση των λατινικών και των γαλλικών.
Διόδοτος Τρύφων

Ο Διόδοτος Τρύφων ήταν κυβερνήτης της Αυτοκρατορίας των Σελευκιδών κατά την ελληνιστική περίοδο. Κυβέρνησε από το 142 μέχρι το 138 π.Χ.. Η ταυτότητα των γονέων του είναι άγνωστη. Γεννημένος στα Κασιανά, κοντά στην Απάμεια, ο Διόδοτος δεν αποτελεί μέλος της δυναστείας των Σελευκιδών εξ αίματος καθώς δεν ήταν απόγονος του Σέλευκου Α' Νικάτορος, αλλά στρατηγός που πήρε στα χέρια του την εξουσία.
Χρυσηίδα

Η Χρυσηίδα (Χρυσηίς) είναι μυθικό πρόσωπο που εμφανίζεται στην "Ιλιάδα" του Ομήρου.

Κατά τη διάρκεια του Τρωικού πολέμου, ο Αχιλλέας πολιόρκησε και κατέλαβε την Υποπλακίη Θήβη και πήρε ως λάφυρα τη Χρυσηίδα, κόρη του Απολλώνιου ιερέα Χρύση, την οποία πήρε ως παλλακίδα ο Αγαμέμνονας, και ο Αχιλλέας κράτησε για τον ίδιο την Βρισηίδα η οποία υποτίθεται ότι ξεπερνούσε σε ομορφιά την Χρυσηίδα. Ο πατέρας της Χρυσηίδας, όμως, παρουσιάστηκε στον Αγαμέμνονα προσφέροντας δώρα και ζητώντας πίσω την κόρη του, αλλά ο Αγαμέμνονας του αρνήθηκε την κόρη του και του συμπεριφέρθηκε με ασέβεια και αγένεια, διαπράττοντας ύβρη απέναντι στον θεό Απόλλωνα. Ο ιερέας, επιστρέφοντας στον ναό, προσευχήθηκε στον Απόλλωνα να τιμωρήσει τον στρατό του Αγαμέμνονα, και έτσι ο Απόλλωνας έριξε έναν λοιμό στο στρατόπεδο για εννέα ημέρες και για να σταματήσει ο λοιμός έπρεπε ο Αγαμέμνονας να επιστρέψει την κόρη του ιερέα χωρίς λύτρα. Ο Αγαμέμνονας αναγκάστηκε να την επιστρέψει αλλά ήθελε κάτι να την αντικαταστήσει, έτσι απαίτησε από τον Αχιλλέα να του δώσει την Βρισηίδα, και αυτός ήταν ένας από τους λόγους για τον οποίο ο Αχιλλέας ζήτησε από τη μητέρα ψυχή τη Θέτιδα να μιλήσει στους θεούς και να τιμωρήσει τον Αγαμέμνονα, και δίνει όρκο να μη συμμετάσχει πλέον στις μάχες του Αγαμέμνονα.

Χρυσηίδα επίσης ονομαζόταν και μια από τις Ωκεανίδες, κόρες του Ωκεανού και της Τηθύως όμως η αναφορά της στην Ελληνική μυθολογία είναι επιγραμματική.
Αντίοχος Ζ΄ Σιδήτης

Ο Αντίοχος Ζ΄ Σιδήτης ή Ευεργέτης ήταν αυτοκράτορας της Δυναστείας των Σελευκιδών, βασιλέων της Συρίας κατά την ελληνιστική περίοδο. Ήταν γιος του Δημητρίου Α' Σωτήρα και αδελφός του Δημητρίου Β' Νικάτορα. Ο Αντίοχος κυβέρνησε από το 138 μέχρι το 129 π.Χ..
Αγκαίος

Με το όνομα Αγκαίος ήταν γνωστοί τρεις Αργοναύτες:
# Ο Αγκαίος ο Λυκούργου, ήταν από την Τεγέα, γιος του βασιλιά των Αρκάδων Λυκούργου, εγγονός του Άλεου και αδελφός του Επόχου, του Ιάσου, και του Αμφιδάμαντα. Πήρε μέρος στην Αργοναυτική εκστρατεία μαζί με τον αδελφό του "Αμφιδάμαντα" και στο κυνήγι του Καλυδώνιου κάπρου.
# Γιος του Ποσειδώνα και της Αστυπάλαιας, που πήρε μέρος στην Αργοναυτική εκστρατεία. Ήταν βασιλιάς των Λέλεγων της Σάμου και γυναίκα του ήταν η Σαμία, κόρη του Μαιάνδρου.
# Ήρωας από την Πλευρώνα, αστρονόμος και αστρολόγος. Αναφέρεται ότι πήρε και αυτός μέρος στην Αργοναυτική εκστρατεία. Ο γιος του ο Αγαπήνωρ ήταν στρατηγός των Αρκάδων και έλαβε μέρος στο πόλεμο κατά της Τροίας. Όταν έφτασε περιπλανώμενος στην Κύπρο έκτισε την πόλη Πάφο και ίδρυσε σε αυτόν το ναό της Αφροδίτης.
Αγγλοϊταλικό Κύπελλο

Το Αγγλοϊταλικό Κύπελλο (αγγλικά: "Anglo-Italian Cup") ήταν μια ποδοσφαιρική διοργάνωση στην οποία μετείχαν ομάδες μικρών κατηγοριών από την Αγγλία και την Ιταλία. Ξεκίνησε το 1969 και διάρκεσε με διακοπές και οργανωτικές αλλαγές ως το 1996.

Μια παρόμοια διοργάνωση ήταν το Αγγλοϊταλικό Λιγκ Καπ (Anglo-Italian League Cup) που διεξήχθη πέντε φορές από το 1970 ως το 1976.
Μπλάκπουλ ΦΚ

H Μπλάκπουλ ΦΚ (αγγλικά: "Blackpool F.C.") είναι ένα από τα παλιότερα ποδοσφαιρικά σωματεία της Αγγλίας. Προέρχεται από την ομώνυμη πόλη και στο παρελθόν είχε αξιόλογη παρουσία στο αγγλικό ποδόσφαιρο.

Η ομάδα ιδρύθηκε το 1887 και ως έδρα χρησιμοποιεί το "Bloomfield Road" χωρητικότητας 9.612 θέσεων. Τα παρατσούκλια του συλλόγου είναι: "’Pool", "The Seasiders", λόγω του λιμανιού και "The Tangerines", από το βασικό χρώμα της φανέλας που είναι το πορτοκαλί. Το χρώμα αυτό καθιερώθηκε το 1923, έπειτα από πρόταση του διαιτητή Albert Hargreaves, ο οποίος εντυπωσιάστηκε από τη φανέλα της Εθνικής Ολλανδίας, όταν διαιτήτευσε κάποιο αγώνα της.

Ως τότε φορούσε φανέλες με διάφορα χρώματα, όπως: κυανόλευκες ριγέ τη δεκαετία του 1890, ερυθρόλευκες μετά το 1900, κόκκινες-κίτρινες-μαύρες στα χρόνια του Α΄ παγκοσμίου πολέμου και ολόλευκες αμέσως μετά. Μια νέα αλλαγή χρωμάτων επιχειρήθηκε το 1934, καθιερώνοντας μαύρες φανέλες με γαλάζιες ρίγες αλλά έπειτα από απαίτηση των οπαδών το 1939 επανήλθαν οριστικά οι πορτοκαλί.

Βασικός της αντίπαλος είναι η Πρέστον Νορθ Εντ και οι μεταξύ τους αγώνες αποτελούν το παραδοσιακό ντέρμπι του Δυτικού Lancashire, αν και οι ομάδες δεν έχουν βρεθεί αντίπαλες μετά το 2000.

Η πιο σημαντική στιγμή στην ιστορία της Μπλάκπουλ ήταν η κατάκτηση του Κυπέλλου Αγγλίας το 1953 στον περίφημο τελικό του Στάνλεϊ Μάθιους, στον οποίο κέρδισε με 4-3 την Μπόλτον Γουόντερερς αν και βρέθηκε να χάνει με 1-3. Είχε άλλες τρεις παρουσίες στον τελικό χωρίς να καταφέρει να πάρει το κύπελλο. Επίσης, έφτασε κοντά στην κατάκτηση του πρωταθλήματος αρκετές φορές.

Κατά καιρούς αρκετοί παίκτες της Μπλάκπουλ αγωνίστηκαν με την Εθνική Αγγλίας. Η αξιομνημόνευτη περίπτωση συνέβη το 1953, όταν τέσσερις ποδοσφαιριστές της αγωνίστηκαν με την εθνική στον ιστορικό αγώνα της εναντίον της Ουγγαρίας που οι Άγγλοι ηττήθηκαν με 3-6.

Η χειρότερη στιγμή στην ιστορία της ομάδας ήταν στο τέλος της σεζόν 1982-83. Τότε τερμάτισε τέταρτη από το τέλος της Δ΄ κατηγορίας και σώθηκε από τον υποβιβασμό στις τοπικές κατηγορίες, χάρις στο σύστημα ψηφοφορίας που υπήρχε τότε για τα επαγγελματικά σωματεία που τερμάτιζαν τόσο χαμηλά.
Ο γλυκοψεύτης

Ο γλυκοψεύτης (ή Μήτσος ο Ρεζίλης) είναι ο τίτλος μιας ελληνικής κινηματογραφικής ταινίας του 1984, σε σκηνοθεσία Ομήρου Ευστρατιάδη και σενάριο Γιάννη Σκλάβου. 

Η ταινία προβλήθηκε την σεζόν 1983-1984,έκοψε 106.234 εισιτήρια και ήρθε 5η ανάμεσα στις 33 ταινίες της σεζόν.
Πετσενέγοι

thumb|250px|right|Η θέση των Πετσενέγων στην ανατολική Ευρώπη του 10ου αιώνα.
Οι Πετσενέγοι ή Πατζινάκοι ή Πατζινακίτες, ήταν ένας ημινομαδικός τουρκικός λαός των στεπών της Κεντρικής Ασίας που μιλούσε την ομώνυμη γλώσσα, που ανήκει στην οικογένεια των τουρκικών γλωσσών. Ο μεσαιωνικός αυτός λαός έχει εξαφανισθεί. Δεν είχαν συγκροτήσει ενιαίο κράτος, αλλά ήταν οργανωμένοι σε τοπικά χανάτα.
Σεσίλ Ντυφλό

Η Σεσίλ Ντυφλό (γαλλικά: Cécile Duflot) (1 Απριλίου 1975) είναι Γαλλίδα πολιτικός και γραμματέας των Πρασίνων από τον Δεκέμβριο του 2006. Σπούδασε Οικονομικά και Γεωγραφία και εργάζεται ως πολεοδόμος. Είναι χωρισμένη και μητέρα τριών παιδιών.

Αρχικά ήταν μέλος της νεολαίας χριστιανών εργατών και εθελόντρια στην στήριξη κρατουμένων. Μέλος των Πρασίνων έγινε το 2001 ενώ είναι μέλος του εκτελεστικού συμβουλίου του Κόμματος από το 2003. Υπήρξε επίσης δημοτικός σύμβουλος του δήμου Βιλνέβ Σεν-Ζωρζ (Villeneuve-Saint-Georges), της περιοχής του Παρισιού.

Η Ντυφλό το 2006 ήταν ανάμεσα στα πρόσωπα που θα προτείνονταν για την θέση του υποψηφίου των Πράσινων για τις γαλλικές προεδρικές εκλογές του 2007. Στις εσωκομματικές εκλογές του Δεκεμβρίου 2006, υποστηριζόμενη από το αριστερό ρεύμα, εξελέγη γραμματέας μετά το συνέδριο στο Μπορντώ.

Τον Δεκέμβρη του 2008 επανεξελέγη στη θέση της Γραμματέως του κόμματος. 

Ως το 2009 που επιλέγει επικεφαλής του συνδυασμού Ευρώπη-Οικολογία για την περιφέρεια Ιλ ντε Φράνς (Παρίσι) παρά τη θέση της παρέμενε σχετικά άγνωστη στην κοινή γνώμη. Ο συνδυασμός της συγκέντρωσε 16,8% των ψήφων και από τότε είναι επικεφαλής της ομάδας της Ευρώπης Οικολογίας στο περιφερειακό συμβούλιο της Ιλ ντε Φράνς. 

Τον Νοέμβριο του 2010 η εκλογική συμμαχία Ευρώπη Οικολογία μετεξελίχθηκε σε κόμμα με την ονομασία Ευρώπη Οικολογία-οι Πράσινοι στο οποίο συμμετείχαν ‘οι Πράσινοι’ και συνεργαζόμενοι και του οποίου εξελέγη προσωρινή Γραμματέας. Στο πρώτο συνέδριο του νέου κόμματος που έγινε τον Ιούνιο του 2011 στη Λα Ροσέλ επανεξελέγη Γραμματέας με ποσοστό 92,17% παραγκωνίζοντας τελείως τον κύριο αντίπαλό της Ντανιέλ Κον Μπεντίτ.
Ρενέ Ντυμόν

Ο Ρενέ Ντυμόν ήταν Γάλλος γεωπόνος, θεωρητικός της πολιτικής οικολογίας και πολιτικός (1904-2001). Γεννήθηκε στην πόλη Cambrai της βόρειας Γαλλίας. Σπούδασε στο Εθνικό Ίδρυμα Γεωπονίας του Παρισιού (INA P-G). Ταξίδεψε και δούλεψε πολλά χρόνια στην Ασία, Αφρική και Λατινική Αμερική. Ενδιαφέρθηκε ιδιαίτερα για τα προβλήματα των χωρών του λεγόμενου τρίτου κόσμου.

Ήταν ένας από τους πρώτους που έθιξε ζητήματα όπως η παγκοσμιοποίηση, η μόλυνση, η δημογραφική έκρηξη, ο προντουκτιβισμός, οι σχέσεις μεταξύ βορρά και νότου. Ήταν επίσης ένας από τους πρώτους που χρησιμοποίησε τον όρο αειφόρος ανάπτυξη.

Υποψήφιος των Οικολόγων στην πρώτη τους εκλογική κάθοδο στη Γαλλία στις προεδρικές εκλογές του 1974 συγκέντρωσε 1.32 % των ψήφων. Θεωρείται ο πνευματικός πατέρας των Γάλλων Πράσινων και συνέβαλε αποφασιστικά ώστε η πολιτική οικολογία στη Γαλλία να επικεντρώνεται περισσότερο σε θέματα όπως η ανάπτυξη του φτωχού νότου, η αλληλεγγύη, η αντίθεση στον καπιταλισμό και στον πόλεμο παρά στην βαθειά οικολογία.

Βιβλία που έγραψε:

* Ουτοπία ή Θάνατος, 1973 
* Ο γεωπόνος της πείνας, 1974 
* Η στραγγαλισμένη Αφρική, 1980 
* Για την Αφρική, Κατηγορώ, 1986 
* Ο αβάσταχτος κόσμος: Κριτική στον φιλελευθερισμό, 1988.
Γερβάσιος και Προτάσιος

Οι Γερβάσιος και Προτάσιος ήταν χριστιανοί μάρτυρες, πιθανώς του Α' ή και Β' αιώνα. 

Πρόκειται, μαζί με τον άγιο Αμβρόσιο Μεδιολάνων, για τους πολιοὐχους και προστάτες αγίους των Μεδιολάνων (σημ. Μιλάνου) και συχνά παραλληλίζονται με τους Διόσκουρους, Κάστορα και Πολυδεύκη, τους αρχαιοελληνικούς θεούς, παιδιά του Δία και της Λήδας, προσωποποίηση της αρετής και της ευγένειας. Η μνήμη τους τιμάται απὀ την ανατολική εκκλησία την 14η Οκτωβρίου, την υποτιθέμενη ημέρα του μαρτυρικού τους θανάτου, (μαζί με τους Ναζάριο και Κέλσιο) και την 19η Ιουνίου από τη δυτική εκκλησία, την ημέρα της μεταφοράς των λειψάνων τους από τα χριστιανικά κοιμητάρια των μαρτύρων έξω από τα τείχη των Μεδιολάνων, στον ναό Αγίου Αμβροσίου Μεδιολάνων. Στη χριστιανική εικονογραφία παρουσιάζονται κρατώντας τα εμβλήματά τους: το φραγγέλιο, το ρόπαλο, το σπαθί, τα βάγια.
Ντομινίκ Βουανέ

Η Ντομινίκ Βουανέ (1958-) είναι Γαλλίδα πολιτικός, που διετέλεσε και Υπουργός περιβάλλοντος της Γαλλίας την περιοδο 1997-2001. 

Σπούδασε ιατρική και ειδικεύτηκε στην αναισθησιολογία. Από τα φοιτητικά της χρόνια, τη δεκαετία του 70, δραστηριοποιήθηκε στο οικολογικό κίνημα και στο κίνημα για τα ανθρώπινα δικαιώματα και στην ελεύθερη ραδιοφωνία. Υπήρξε μέλος του Μετώπου Αντιμιλιταριστικού Αγώνα και των Φίλων της Γης. 

Είναι μέλος των Πράσινων από την ίδρυσή τους το 1984 με τους οποίους εξελέγη σε διάφορα αξιώματα, όπως στο ευρωκοινοβούλιο (1989), στο γαλλικό κοινοβούλιο (1997) και στη γερουσία (2004). 

Αποτελεί ηγετική φυσιογνωμία του κόμματος ιδιαίτερα την δεκαετία του 90, που διατέλεσε και γραμματέας του την περίοδο 1993-1997, υπήρξε και υποψήφια των Πρασίνων στις προεδρικές εκλογές του 1995 και 2007 συγκεντρώνοντας χαμηλά ποσοστά και στις δύο περιπτώσεις 3.32% το 1995 και 1.57% το 2007.
Νοέλ Μαμέρ

Ο Νοέλ Μαμέρ (Γαλλικά: NoËl Mamère) Γάλλος πολιτικός και πρώην δημοσιογράφος(1948-). Γεννήθηκε την 25η Δεκέμβρη 1948 στην πόλη Libourne της Γιρόνδης στη νοτιοδυτική Γαλλία. Εκλέγεται βουλευτής συνέχεια από το 1997 και δήμαρχος του δήμου Bègles από το 1989. 

Σπούδασε νομική και επικοινωνία. Εργάστηκε για πολλά χρόνια στην τηλεόραση. Αρχικά προσκείμενος στο ενιαίο σοσιαλιστικό κόμμα θα είναι ιδρυτικό μέλος της Γενιάς Οικολογίας το 1990 και αντιπρόεδρος και εθνικός εκπρόσωπος του κόμματος από το 1992 μέχρι την αποχώρησή του το 1994 και το σχηματισμό του κόμματος Οικολογική και Αλληλέγγυα Σύγκλιση (Convergences Ecologie Solidarité) της οποίας θα γίνει πρόεδρος.

Θα εκλεγεί ευρωβουλευτής με τη Λίστα Ριζοσπαστική Ενέργεια το 1994.

Το 1997 η Οικολογική και Αλληλέγγυα Σύγκλιση θα συνεργαστεί με τους πράσινους και θα εκλεγεί βουλευτής στην τρίτη περιφέρεια της Γιρόνδης. Το 1998 αυτός και το κόμμα του θα ενσωματωθούν στους Πράσινους.

Υποψήφιος των Πρασίνων στις προεδρικές εκλογές 2002 θα συγκεντρώσει με 5,3% των ψήφων το μεγαλύτερο ποσοστό που πέτυχε ποτέ Πράσινος υποψήφιος σε προεδρικές εκλογές.
Μονή Κλειστών

Η παλαίφατος και σεβασμία Ιερά Μονή Κοιμήσεως της Θεοτόκου Κλειστών Φυλής είναι παλαιό μοναστήρι που βρίσκεται στις νοτιοδυτικές υπώρειες της Πάρνηθας, στην Αττική και σε υψόμετρο περίπου 600 μ., κοντά στο αρχαίο φρούριο της Φυλής και είναι περίπου 3 χλμ. από τη Χασιά. Η θέση της μονής έχει υπέροχη θέα προς νότο και αγναντεύει το Θριάσιο πεδίο, το λεκανοπέδιο της Αττικής καθώς και τα νησιά του Σαρωνικού. 

Η μονή είναι αφιερωμένη στην Κοίμηση της Θεοτόκου. Ονομάζεται Μονή Κλειστών λόγω της τοποθεσίας της που είναι αποκλεισμένη από βουνά.

Ιδρύθηκε περίπου στις αρχές του 11ου αιώνα.

Η Μονή Κλειστών υπήρξε άλλοτε ανδρώα και άλλοτε γυναικεία μονή. Το 1930 ήταν ανδρώα μονή, ενώ το 1933 ανασυστήθηκε από τον αρχιεπίσκοπο Αθηνών Χρυσόστομο Παπαδόπουλο σε γυναικεία (Π.Δ. 25/7/1933, Φ.Ε.Κ. 275/1933). Το 1951 ήταν εγκατεστημένες 7 μοναχές. Στην απογραφή του 2001 αριθμούσε 8 μοναχές. Από το έτος 2010 υπάγεται στην Ιερά Μητρόπολη Ιλίου, Αχαρνών και Πετρουπόλεως, προηγουμένως υπαγόνταν στην τέως Μητρόπολη Αττικής.
Γουλιέλμος Καβάλλο

Ο Γουλιέλμος Καβάλλο ("Guglielmo Cavallo", 18 Αυγούστου 1938) είναι ένας από τους σημαντικότερους μελετητές της Παλαιογραφίας (κυρίως της ελληνικής). 

Γεννήθηκε στο Καροβίνιο, της περιφέρειας του Μπάρι το 1938. Αποφοίτησε από το τμήμα Γραμμάτων του Πανεπιστημίου του Μπάρι το 1961. Το διάστημα 1961-1968 εργάστηκε ως βοηθός Παλαιογραφία και Διπλωματικής στο ίδιο πανεπιστήμιο. Το 1969 μεταφέρθηκε στην ειδική σχολή αρχειοθέτησης και βιβλιοθηκονομίας ως βοηθός για την ελληνική παλαιογραφία. Το διάστημα 1970-1974 εργάστηκε ως καθηγητής της ιστορίας της χειρογράφου παραδόσεως, στο Πανεπιστήμιο "La Sapienza". Το 1975 του ανατέθηκε η έδρα της λατινικής παλαιογραφίας στην προαναφερθείσα ειδική σχολή. Από το 1978 διδάσκει ως τακτικός καθηγητής της ελληνικής παλαιογραφίας. Έκτοτε έχει αασχοληθεί συστηματικά, με τη μελέτη του Βυζαντινού πολιτισμού και της ελληνικής-βυζαντινής παρουσίας στην Ιταλία.
Εμπορική Οδός του Βόλγα

thumb|250px|right|Ο Βόλγας και ο Δνείπερος ήταν οι δύο κύριοι εμπορικοί δρόμοι της ανατολικής Ευρώπης κατά το Μεσαίωνα.
Η Εμπορική Οδός του Βόλγα είναι ένας εμπορικός δρόμος του Μεσαίωνα που συνέδεε τους βίκινγκς της βόρειας Ευρώπης (κυρίως τους βαράγγους) με τα ισλαμικά κράτη της Μέσης Ανατολής μέσω του ποταμού Βόλγα. Λειτουργούσε παράλληλα με την Οδό του Δνείπερου (ή «των Ελλήνων», αφού αγορά-στόχος ήταν η Κωνσταντινούπολη). Η σημασία αυτών των δύο εμπορικών γραμμών για την ευρωπαϊκή ιστορία είναι μεγάλη, αφού αποτέλεσαν την αιτία για την ίδρυση και ευημερία του κράτους των Ρως, προγόνου της σημερινής Ρωσίας.

Η δραστηριότητα των βαράγγων στο Βόλγα πιθανά ξεκίνησε τον 8ο αιώνα, όμως οργανωμένα χαρακτηριστικά έλαβε τον επόμενο. Κέρματα με περσικές, τουρκικές (πιθανότατα χαζαρικές) και αραβικές επιγραφές έχουν βρεθεί στο Πέτερχοφ της Αγίας Πετρούπολης, με κάποια από αυτά να χρονολογούνται στα πρώτα χρόνια του 9ου αιώνα. Τα πλοία ακολουθούσαν αρχικά την ίδια διαδρομή με τη γραμμή του Δνείπερου μέχρι και τον ποταμό Λόβατ. Μετά έμπαιναν στο Βόλγα και κατέληγαν στην Κασπία Θάλασσα, αφού είχαν περάσει από τη Βουλγαρία του Βόλγα και το Χαζαρικό Χαγανάτο. Διασχίζοντας την Κασπία έμπαιναν πια στον ισλαμικό κόσμο - μεταφόρτωναν τα εμπορεύματά τους (από μέλι και όπλα μέχρι σκλάβους) σε καραβάνια και συνέχιζαν στις αγορές που τους ενδιέφεραν, μέχρι και τη Βαγδάτη!

Η Οδός του Βόλγα έχασε τη σημασία της τον 11ο αιώνα, όταν το Αββασιδικό Χαλιφάτο μπήκε σε φάση παρακμής. Πάντως η ίδια διαδρομή συνεχίσθηκε για πολλούς ακόμα αιώνες, είτε για το εμπόριο της Χρυσής Ορδής και των μετέπειτα ταταρικών χανάτων, είτε πιο πρόσφατα για το εμπόριο μεταξύ Περσίας και Ρωσικής Αυτοκρατορίας.

Κατηγορία:Μεσαιωνική Ρωσία
Κατηγορία:Εμπορικοί δρόμοι
Νικήτας Ωορυφάς

Ο Νικήτας Ωορυφάς ή Ορύφας ήταν Βυζαντινός ναύαρχος ο οποίος έδρασε κατά τα μέσα του 9ου αιώνα. Συγκρούστηκε επανειλημμένα με αραβικές ναυτικές δυνάμεις. Χάρη στις επιτυχίες του τιμήθηκε στα χρόνια του αυτοκράτορα Μιχαήλ Γ΄ με τον τίτλο του Επάρχου Κωνσταντινουπόλεως. Επί Βασιλείου Α΄ ανήλθε στο αξίωμα του δρουγγαρίου του πλωίμου και ανακηρύχθηκε πατρίκιος. Την περίοδο αυτή του ανατέθηκαν μια σειρά από επιθέσεις εναντίον των θέσεων των Αράβων στη Δύση. Σε συνεργασία με τον Λουδοβίκο Ε΄ της Γαλλίας ανέλαβε να εκκαθαρίσει την Αδριατική από τη δράση των Αράβων πειρατών και να αποκαταστήσει τη Βυζαντινή παρουσία στην Ιταλία. Κορυφαία στιγμή στη σταδιοδρομία του ήταν η συντριπτική νίκη του επί των ενωμένων στόλων των εμιράτων της Ταρσού και της Κρήτης, που υπό τον εξωμότη Φώτιο είχαν φτάσει μέχρι την Προποντίδα.
Ομοσπονδία Πράσινων Κομμάτων Αμερικής

H Ομοσπονδία Πράσινων Κομμάτων Αμερικής είναι η οργάνωση των πράσινων κομμάτων της Βόρειας και Νότιας Αμερικής. Έχει την έδρα της στην πόλη του Μεξικού. Στη Βόρεια Αμερική οι πράσινοι οργανώνονται ανά πολιτεία και στη νότια ανά κράτος.
Ντανιέλ Κον-Μπεντίτ

Ο Ντανιέλ Κον-Μπεντίτ ("Daniel Cohn-Bendit", 4 Απριλίου 1945) είναι Γερμανός πολιτικός, γαλλογερμανικής καταγωγής και ηγετική φυσιογνωμία του Ευρωπαϊκού Πράσινου Κόμματος και του Μάη του '68. 

Γεννήθηκε το 1945 στο Μοντωμπάν στη νότια Γαλλία από πατέρα Γερμανοεβραίο και μητέρα Γαλλίδα. Θα επιλέξει σε ηλικία 18 ετών την γερμανική υπηκοότητα για να αποφύγει την στρατιωτική θητεία.

Αρχικά μέλος της Αναρχικής Ομοσπονδίας την οποία θα εγκαταλείψει με μια ομάδα συμφοιτητών του στη πανεπιστήμιο της Ναντέρ για να ενταχθεί στο Μαύρο και Κόκκινο. Από τους πρωταγωνιστές των γεγονότων του Μάη θα εκδιωχθεί από το γαλλικό έδαφος και θα του απαγορευτεί η είσοδος μέχρι το 1978. Τη δεκαετία του 70 θα δραστηριοποιηθεί στο εναλλακτικό κίνημα.

Το 1984 θα ενταχθεί στους Γερμανούς Πράσινους. Το 1989 θα εκλεγεί αντιδήμαρχος Φρανκφούρτης και το 1994 ευρωβουλευτής. Το 1999 θα ηγηθεί της ευρωλίστας των Γάλλων Πράσινων αλλά το 2004 θα επανεκλεγεί στη Γερμανία. Από το 2002 είναι συν-πρόεδρος, μαζί με την Μόνικα Φρασόνι, της κοινοβουλευτικής ομάδας Πρασίνων στο Ευρωκοινοβούλιο. Τον Φεβρουάριο του 2012 αναγορεύθηκε σε επίτιμο διδάκτορα του Πανεπιστημίου Αθηνών.
Κόμμα Πράσινο Οξυγόνο

Το Κόμμα Πράσινο Οξυγόνο (ισπανικά:"Partido Verde Oxigeno") είναι ένα πολιτικό κόμμα της Κολομβίας. Ιδρύθηκε το 1998. Η Ίνγκριδ Μπετανκούρτ είναι ένα από τα κυριότερα μέλη του και πράσινη υποψήφια στις προεδρικές εκλογές του 2002 όταν απήχθη από ομάδα ανταρτών.
Λυκόσουρα

Η Λυκόσουρα ήταν αρχαία αρκαδική πόλη.

Ιδρύθηκε από τον Λυκάονα, πρώτο βασιλιά των Αρκάδων και γιο του Πελασγού και ήταν η πρωτεύουσα των Αρκάδων μέχρι ο Κλείτωρ να την μεταφέρει στον Κλείτορα.
Φοίζων

Η Φοίζων ήταν πολίχνη της αρχαίας Αρκαδίας στην Μαντίνεια.

Ο Παυσανίας, που πέρασε από εκεί, το αναφέρει "χωρίον" και βρισκόταν μετά το, επίσης χωρίο, Πέλαγος, και 30 στάδια απόσταση από το δάσος "Πελάγους Δρυμός", όπως το αναφέρει, όπου είχε γίνει η γνωστή μάχη της Μαντινείας. Μετά τον Φοίζωνα υπήρχε ο τάφος του Αρηιθόου .
Κορόρ

Η Κορόρ ("Koror") είναι πολιτεία του Παλάου που αποτελεί το κυριότερο εμπορικό κέντρο της νησιωτικής χώρας. Απαρτίζεται από πολλά νησιά, εκ των οποίων το σημαντικότερο είναι η Νήσος Κορόρ που λέγεται και νήσος Oreor. Ως το 2006 ήταν πρωτεύουσα της χώρας.